31998R2521
L 315/12
JURNALUL OFÍCIAL AL UNIUNII EUROPENE
REGULAMENTUL (CE) NR. 2521/98 AL COMISIEI
din 24 noiembrie 1998
de modificare a Regulamentului (CE) nr. 577/97 de stabilire a anumitor norme de aplicare a Regulamentului (CE) nr. 2991/94 al Consiliului de stabilire a standardelor pentru grăsimile tartinabile și a Regulamentului (CE) nr. 1898/87 al Consiliului privind protecția denumirilor utilizate în comercializarea laptelui și produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2991/94 al Consiliului din 5 decembrie 1994 de stabilire a standardelor pentru grăsimile tartinabile (1), în special articolul 8,
având în vedere Regulamentul (CEE) nr. 1898/87 al Consiliului din 2 iulie 1987 privind protecția denumirilor laptelui și produselor lactate folosite pentru comercializare (2), modificat ultima dată de Actul de aderare a Austriei, Finlandei și Suediei, în special articolul 4 alineatul (2),
întrucât articolul 2 alineatul (1) din Regulamentul (CE) nr. 577/97 al Comisiei din 1 aprilie 1997 de stabilire a anumitor norme de aplicare a Regulamentului (CE) nr. 2991/94 al Consiliului de stabilire a standardelor pentru grăsimile tartinabile și a Regulamentului (CEE) nr. 1898/87 al Consiliului privind protecția denumirilor laptelui și produselor lactate folosite pentru comercializare (3), modificat ultima dată de Regulamentul (CEE) nr. 1298/98 (4), stabilește normele privind menționarea conținutului de grăsime al grăsimilor tartinabile, cu excepția produselor menționate în Regulamentul (CE) nr. 2991/94 care au un conținut minim în grăsime de 80 %; întrucât în articolul 2 alineatul (3) din Regulamentul (CE) nr. 577/97 și în anexa II la respectivul regulament se stabilește o metodă de verificare a conformității cu aceste reglementări; întrucât data aplicării acestei metode a fost amânată până la 1 ianuarie 1999, pentru a permite utilizatorilor să se obișnuiască cu această metodă și, pe baza rezultatelor prezentate Comisiei, să permită examinarea detaliată a viabilității acesteia;
întrucât examinarea informațiilor prezentate a arătat faptul că toleranțele prevăzute pentru verificarea conținutului de grăsimi declarat sunt prea stricte; întrucât toleranțele pentru media rezultatelor obținute pe baza eșantioanelor prelevate și pentru rezultatele individuale ar trebui să fie dublate; întrucât, dată fiind această situație, cerința conform căreia fiecare eșantion trebuie să se încadreze în limitele stabilite în anexa la Regulamentul (CE) nr. 2991/94 nu mai poate fi păstrată; întrucât trebuie adoptată o cerință conform căreia conținutul mediu stabilit trebuie să se încadreze între limitele respective;
întrucât măsurile prevăzute în prezentul regulament sunt conforme cu avizele comitetelor de gestionare competente,
ADOPTĂ PREZENTUL REGULAMENT:
Articolul 1
Regulamentul (CE) nr. 577/97 se modifică după cum urmează:
1.
Articolul 2 se modifică după cum urmează:
(a)
„alineatul (1) literele (b) și (c) se înlocuiește cu următorul text:
(b)
conținutul mediu în grăsimi poate să fie diferit de procentajul declarat cu cel mult o unitate procentuală. Eșantioanele individuale pot fi diferite de procentajul declarat cu cel mult două unități procentuale;
(c)
în toate situațiile, conținutul mediu în grăsimi trebuie să se încadreze în limitele stabilite în anexa la Regulamentul (CE) nr. 2991/94.”;
(b)
alineatul (2) se înlocuiește cu următorul text:
„2. Fără să aducă atingere prevederilor alineatul (1), conținutul în grăsimi declarat al produselor menționate în părțile A(1), B(1) și C(1) din anexa la Regulamentul (CE) nr. 2991/94 trebuie să corespundă conținutului minim în grăsimi al produsului.”.
2.
Anexa II se înlocuiește cu următorul text:
„ ANEXA II
Verificarea conținutului în grăsimi declarat al grăsimilor tartinabile
Se prelevează și se analizează cinci eșantioane din lot prelevate la întâmplare. Se aplică una din următoarele două proceduri:
A.
Media aritmetică a celor cinci rezultate obținute se compară cu conținutul în grăsimi declarat. Conținutul în grăsimi declarat este considerat conform dacă media aritmetică a conținutului diferă de conținutul în grăsimi declarat cu cel mult o unitate procentuală.
B.
Cele cinci rezultate individuale sunt comparate cu toleranța (± 2 unități procentuale din conținutul în grăsimi declarat) prevăzută în articolul 2 alineatul (1) litera (b). Dacă diferența între valoarea maximă și valoarea minimă a celor cinci rezultate este mai mică sau egală cu patru unități procentuale, se consideră că cerințele articolului 2 alineatul (1) litera (b) sunt respectate.
La stabilirea conformității cu condițiile stabilite la punctele (A) și (B), se consideră că lotul examinat respectă cerințele articolului 2 alineatul (1) litera (b) chiar și atunci când una dintre cele cinci valori nu se încadrează în marja de toleranță de ± 2 unități procentuale.
”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 noiembrie 1998.